Stefnt var að opnun skíðasvæðisins í Hlíðarfjalli í dag. Vegna hlýinda og sterkra vinda verður ekki af opnuninni en forstöðumaður skíðasvæðisins fullyrðir að hægt verði að opna á morgun.
Skíðafólk á Akureyri var farið að hlakka til að spenna á sig skíðin og skunda upp í Hlíðarfjall í dag. Í gærkvöldi var gefið út að það yrði ekki mögulegt.
Brynjar Helgi Ásgeirsson er forstöðumaður Hlíðarfjalls.
Núna eru 22 metrar og 33 metrar með hviðum á svæðinu. Í gær var aðeins mildari vindur en hitastigið er 8 stig og er svipað núna.
Þannig að þetta eru ekki ákjósanlegustu aðstæður.
Starfsmenn Hlíðarfjalls hafa unnið hörðum höndum að því að gera brekkurnar tilbúnar með talsverðum tilkostnaði.
En er þetta ekki alveg ótrúlega svekkjandi? Jú þetta er bara partur af því að vinna á skíðasvæði, það er að eiga við náttúruöflin.
Desember og janúar eru bara svolítið vindasamir og þetta eru bara aðstæður sem við þekkjum og við þurfum að vinna eftir þeim.
Brynjar segir snjóalög vera ágæt þrátt fyrir aðstæður og verður unnið í brekkunum í nótt.
En það gæti verið að það verði opnað á morgun? Við munum opna á morgun, ég get alveg garanterað það.
Og hvenær opnið þið á morgun? Það er 10, 10-16.
Skíðasvæðið í Hlíðarfjalli verður ekki opnað í dag eins og áætlað var. 